《留别寄元裕》
宋代·李新

耳熟英声相见晚，解颜一笑尽天真。
有鱼待客不妨醉，无玉藏花初厌贫。
疏竹已留清夜月，好风先断过江尘。
幽居莫薙庭前草，枕葄他时有故人。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。